Achille Lauro (sanger)

Lauro De Marinis (født 11. juli 1990 i Verona i Italia), kjent under artistnavnet Achille Lauro, er en italiensk sanger, rapper og låtskriver. Han har gjort seg bemerket i den italienske hiphop-scenen og deltok i Sanremo-festivalen 2019 med sangen «Rolls Royce», i 2020 med «Me ne frego» og sist i 2022 med sangen «Domenica». Han representerte San Marino i Eurovision Song Contest 2022 med sangen «Stripper», etter å ha vunnet den sanmarinesiske sangkonkurransen Una Voce per San Marino.

Bakgrunn 
De Marinis ble født i Verona i 1990, men vokste opp i hovedstaden Roma. Da han var 14 år, flyttet foreldrene til en annen by, men han valgte å bli boende hos sin fem år eldre bror, Federico. Broren var da produsent for hiphop-kollektivet Quarto Blocco, og det var her De Marinis fikk kontakt med undergrunnsrap og punkrock. Han ga ut sin første mikstape i 2012, og to år senere kom debutalbumet Achille Idol Immortale. Etter flere singler og oppfølgeralbumet Dio c'è grunnla han sitt eget plateselskap No Face Agency, og ga ut sitt tredje albumet Ragazzi madre der i 2016.

Sammen med produsent Boss Doms (Edoardo Manozzi) deltok han i realityprogrammet Pechino Express på Rai 2 i 2017. Deretter jobbet han med Boss Doms på et nytt album, som ble gitt ut i 2018 under tittelen Pour l'amour, distribuert av Sony. I 2019 fikk han en niendeplass i Sanremo-festivalen med låten «Rolls Royce», året etter fikk han en åttendeplass i samme konkurranse med «Me ne frego».

I 2021 kom studioalbumet Lauro, som toppet den italienske albumlisten. I 2022 deltok sangeren i Sanremo-festivalen, akkompagnert av Harlem Gospel Choir, og tok 14. plass med låten «Domenica». Kort tid etter deltok han i Una voce per San Marino med sangen «Stripper». Han vant konkurransen og representerte San Marino i Eurovision Song Contest 2022 på hjemmebane i Torino i Italia. Låten kvalifiserte seg ikke til finalen.

Diskografi 

Studioalbum

 2014 – Achille Idol Immortale
 2015 – Dio c'è
 2016 – Ragazzi madre
 2018 – Pour l'amour
 2019 – 1969
 2021 – Lauro

Coveralbum

 2020 – 1990
 2020 – 1920 – Achille Lauro & The Untouchable Band

Referanser

Eksterne lenker 

 
 

 

 

Italienske sangere
Låtskrivere
Personer fra Bologna
Deltakere i Eurovision Song Contest 2022